Πρωτάθλημα καλαθοσφαίρισης Α1 εθνικής κατηγορίας γυναικών 2015-2016

Το **Πρωτάθλημα Ελλάδος Γυναικών της περιόδου 2015-16** αποτέλεσε τη 19η διοργάνωση από τη δημιουργία της Α1 Εθνικής Κατηγορίας. Διοργανώτρια αρχή ήταν η Ελληνική Ομοσπονδία Καλαθοσφαίρισης και οι ομάδες που διαγωνίστηκαν σε αυτό είχαν τη νομική μορφή ερασιτεχνικών σωματείων. Πρωταθλήτρια Ελλάδος για την περίοδο αυτή αναδείχθηκε ο Ολυμπιακός Σ.Φ. Πειραιώς, το πρώτο τρόπαιο στην ιστορία της ομάδας, που την ίδια χρονιά κατέκτησε επίσης και το Κύπελλο Ελλάδος.

## Συμμετέχοντες
Βάσει της προκήρυξης της διοργάνωσης στη διεκδίκηση του Πρωταθλήματος Ελλάδος μπήκαν δέκα σύλλογοι καλαθοσφαίρισης.

Την προηγούμενη χρονιά τον τίτλο του Πρωταθλητή Ελλάδος κατέκτησε η Α.Ε. Σουρμένων-Ελληνικού, η οποία αναδείχθηκε επίσης και Κυπελλούχος Ελλάδος. Στη διάρκεια του καλοκαιριού την ομάδα απορρόφησε ο Ολυμπιακός Πειραιώς, ο οποίος με τον τρόπο αυτό αναδημιούργησε τμήμα καλαθοσφαίρισης γυναικών μετά από μισό αιώνα περίπου.

Από την Α2 Εθνική την προηγούμενη χρονιά απέκτησαν δικαίωμα ανόδου η Νίκη Λευκάδας (Πρωταθλητής Βορρά) και ο Κρόνος Αγίου Δημητρίου (Πρωταθλητής Νότου). Μετά την εθελοντική αποχώρηση της Αναγέννησης Νέου Ρυσίου λόγω οικονομικών δυσκολιών, την κενή θέση κάλυψε ο Άρης Πετρούπολης. Σημειώνεται πως ήταν ο δεύτερος επιλαχών, εφόσον οι Τιτάνες Δράμας που είχαν προτεραιότητα αρνήθηκαν να αλλάξουν τον προγραμματισμό τους εν μέσω καλοκαιριού.

Η πλειοψηφία των ομάδων που αγωνίστηκαν στην Α1 Εθνική την περίοδο 2015-16 είχαν ως έδρα την Αττική, με εξαίρεση τον Π.Α.Ο.Κ. που εδρεύει στη Θεσσαλονίκη, τη Νίκη με έδρα τη Λευκάδα και τον Ιπποκράτη με έδρα το νησί της Κω.

Πριν την έναρξη της χρονιάς συναποφασίστηκε από τα σωματεία να έχουν το δικαίωμα να εντάσσουν στο ρόστερ τους μέχρι δύο ξένες παίκτριες. Τα προηγούμενα λίγα χρόνια κάθε ομάδα είχε μία ξένη για οικονομικούς λόγους εν μέσω κρίσης, ωστόσο τα σωματεία αποφάσισαν την αλλαγή στους κανόνες, προκειμένου να αναβαθμιστεί η ποιότητα του πρωταθλήματος συνολικά.

Στη διάρκεια της χρονιάς καμία ομάδα δεν συμμετείχε για οικονομικούς λόγους σε κάποια ευρωπαϊκή διοργάνωση παρόλο που τουλάχιστον πέντε είχαν το δικαίωμα εφόσον το επιθυμούσαν και πληρούσαν κάποια ελάχιστα κριτήρια σε ό,τι αφορά την έδρα τους.


Οι ομάδες που συνέθεσαν το δυναμικό της Α1 Εθνικής Κατηγορίας για την περίοδο 2015-16 ήταν με αλφαβητική σειρά οι ακόλουθες:






;Σημειώσεις:

**α.**  Ο Παναθηναϊκός αγωνίστηκε μέχρι τα τέλη Ιανουαρίου 2016 έχοντας στον πάγκο του τον τεχνικό Πέτρο Πρέκα. Μετά την παραίτηση του τελευταίου, την ομάδα ανέλαβε προσωρινά η Μαργαρίτα Μάλαμα, προτού αναλάβει επισήμως καθήκοντα πρώτου προπονητή ο Κώστας Παπαδόπουλος.


## Κανονική Περίοδος (Α' Φάση)
Η Α' Φάση του Πρωταθλήματος (κανονική περίοδος) διεξήχθη από τις 10 Οκτωβρίου 2015 μέχρι τις 12 Μαρτίου 2016. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 18 Αυγούστου 2015 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:

### Αποτελέσματα

### Βαθμολογία
Μετά τη λήξη της κανονικής περιόδου επικεφαλής του βαθμολογικού πίνακα τέθηκε ο αήττητος σε 18 αγωνιστικές Ολυμπιακός Πειραιώς. Τη συγκεκριμένη χρονιά δεν διεξήχθησαν Play-Outs, συνεπώς οι οκτώ πρώτες ομάδες της κατάταξης πέρασαν στη φάση των Play-Offs, οπότε οι δύο τελευταίες ομάδες υποβιβάστηκαν απευθείας στην Α2 Εθνική Κατηγορία. Αυτές ήταν ο Ιπποκράτης Κω, ο οποίος αντιμετώπισε σοβαρά διοικητικά και οικονομικά προβλήματα στη διάρκεια της χρονιάς, και ο Άρης Πετρούπολης, ο οποίος δεν σημείωσε καμία νίκη. Οι υπόλοιπες οκτώ ομάδες συνέχισαν την πορεία τους στη διαδικασία των Play-Offs.











### Ατομικές διακρίσεις
Οι κορυφαίες αθλήτριες σε εννιά βασικές στατιστικές κατηγορίες κατά τη λήξη της κανονικής περιόδου ήταν οι ακόλουθες:





## Play-Offs (Β &amp; Γ Φάση)
Στη φάση των play-offs συμμετείχαν οι ομάδες που κατετάγησαν στις θέσεις 1 έως 8 της βαθμολογικής κατάταξης, όπως διαμορφώθηκε μετά τη λήξη της κανονικής περιόδου. Η διαδικασία ξεκίνησε  στις 26 Μαρτίου και ολοκληρώθηκε στις 13 Απριλίου. Χωρίστηκε σε δύο υπο-φάσεις / σειρές αγώνων. Μέσω αυτής οριστικοποιήθηκαν οι θέσεις 5-8 της τελικής βαθμολογίας και ξεχώρισαν οι ομάδες που αγωνίστηκαν στους μικρούς και μεγάλους τελικούς.

Νικήτρια της πρώτης υπο-φάσης (Β' Φάσης) αναδείχτηκε η ομάδα κάθε ζεύγους που πέτυχε πρώτη τρεις νίκες επί της αντιπάλου της, μεταφέροντας παράλληλα και τα αποτελέσματα των μεταξύ τους αγώνων κατά την κανονική περίοδο. Οι αγώνες διεξηχθησαν εναλλάξ στις έδρες των δύο ομάδων, με την ομάδα που κατετάγη σε υψηλότερη θέση κατά την κανονική περίοδο να έχει και το πλεονέκτημα έδρας.

Ο Ολυμπιακός Πειραιώς (1ος) διασταυρώθηκε με την ομάδα του Κρόνου Αγίου Δημητρίου (8ος) απέναντι στην οποία μετέφερε ήδη δύο νίκες από την κανονική περίοδο. Χρειάστηκε μία ακόμη νίκη εντός έδρας με εμφατικό σκορ 100-61 για να προκριθεί στην επόμενη φάση. Ο Παναθηναϊκός (2ος) βρέθηκε αντιμέτωπος με την Τερψιθέα Γλυφάδας (7η) με την πρώτη ομάδα να χρειάζεται μόλις μία νίκη για να προκριθεί. Το πέτυχε άμεσα με σκορ 69-54 περνώντας επιτυχώς στους Ημιτελικούς. Ο Π.Α.Ο.Κ. (3ος) αντιμετώπισε τη Νίκη Λευκάδας (6η) με τις δύο ομάδες να μεταφέρουν από μία νίκη και μία ήττα από την κανονική περίοδο. Η πρόκριση κρίθηκε μετά από δύο παιχνίδια στα οποία επικράτησε ο Π.Α.Ο.Κ. με σκορ 87-72 και 52-72 αντίστοιχα. Τέλος, ο Αθηναϊκός (4ος) κλήθηκε να ξεπεράσει το εμπόδιο του Πρωτέα Βούλας (5ος) απέναντι στον οποίο προηγούταν ήδη με δύο νίκες. Επικρατώντας άμεσα με 72-59 κέρδισε το εισιτήριο για την επόμενη φάση.

Στο σημείο αυτό, όπως και την προηγούμενη χρονιά, οι θέσεις 5-8 των ηττημένων ομάδων καθορίστηκαν από τη βαθμολογική τους θέση από την κανονική περίοδο κι όχι με νέο γύρο παιχνιδιών μεταξύ τους. Η κατάταξη των ομάδων ήταν η ακόλουθη: Πρωτέας Βούλας (5), Νίκη Λευκάδας (6), Τερψιθέα Γλυφάδας (7) και Κρόνος Αγ. Δημητρίου (8).

Στη δεύτερη υπο-φάση (Γ' Φάση) το σύστημα διεξαγωγής των αγώνων ήταν ίδιο με εκείνο της προηγούμενης σειράς. Οι νικήτριες ομάδες της Β' Φάσης αγωνίστηκαν μεταξύ τους για τη συμμετοχή στη σειρά των τελικών (έναντι των μικρών τελικών).

Το πρώτο ζευγάρι συνέθεσαν ο Ολυμπιακός Πειραιώς και ο Αθηναϊκός. Η πρώτη ομάδα μετέφερε ήδη δύο νίκες από την κανονική περίοδο, έχοντας ανάγκη μόλις μία νίκη για περάσει στους Τελικούς. Επικρατώντας αμέσως με 97-61 έκλεισε τη σειρά στο σημείο αυτό. Για το έτερο ζευγάρι, εκείνο του Παναθηναϊκού με τον Π.Α.Ο.Κ., τα πράγματα ήταν πιο σύνθετα εφόσον αμφότεροι είχαν επικρατήσει εντός έδρας στην κανονική περίοδο. Στο πρώτο μεταξύ τους παιχνίδι, ο Παναθηναϊκός, απέναντι σε έναν Π.Α.Ο.Κ. που είχε αποδεσμεύσει τις ξένες παικτριές του, έφερε εντός έδρας τη σειρά στο 2-1 έχοντας επικρατήσει με σκορ 78-50. Ομοίως, οι «πράσινες» κέρδισαν και στο επόμενο εκτός έδρας παιχνίδι με σκορ 55-75, περνώντας στους Τελικούς.

## Τελικοί (Δ' Φάση)
Στην τέταρτη και τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των μικρών και μεγάλων τελικών. Οι αγώνες διεξήχθησαν από τις 20 Απριλίου έως τις 24 Απριλίου 2016. Η νικήτρια των Μεγάλων Τελικών κατέκτησε και τον τίτλο του Πρωταθλητή Ελλάδος για το έτος 2015-16, ενώ οι επόμενες ομάδες θέτονται σε σειρά προτεραιότητας για έξοδο στα ευρωπαϊκά πρωταθλήματα σύμφωνα με τους κανονισμούς της FIBA Europe.

Στη σειρά των Μικρών Τελικών βρέθηκαν αντιμέτωποι ο Π.Α.Ο.Κ. και ο Αθηναϊκός. Νικήτρια της σειράς θεωρήθηκε η ομάδα που πρώτη συγκέντρωσε τρεις νίκες επί της αντιπάλου της μεταφέροντας τις νίκες και ήττες της κανονικής περιόδου. Οι δύο ομάδες είχαν η καθεμία από μία νίκη στο εντός έδρας παιχνίδι τους και χρειάζονταν ακόμη δύο για να καταλάβουν την τρίτη θέση. Ο Αθηναϊκός ήταν η ομάδα που επικράτησε δύο συνεχόμενες φορές (48-66 εκτός, 75-70 εντός) απέναντι στην ομάδα της Θεσσαλονίκης, με αποτέλεσμα να καταλάβει την τρίτη θέση για την περίοδο αυτή.

Νικήτρια της σειράς των Μεγάλων Τελικών θεωρήθηκε η ομάδα που πρώτη συγκέντρωσε τέσσερις νίκες (όπως ίσχυε την προ-προηγούμενη χρονιά) επί της αντιπάλου της μεταφέροντας τις νίκες και ήττες της κανονικής περιόδου.
Στη σειρά των τελικών, ο Ολυμπιακός Πειραιώς επιβεβαίωσε την κυριαρχία του για τη χρονιά αυτή, ζευγαρώντας τα τρόπαιά του, εφόσον κατέκτησε και το Κύπελλο Ελλάδος. Στην κανονική περίοδο η ομάδα του Πειραιά μετρούσε δύο νίκες απέναντι στον Παναθηναϊκό. Οι δύο ομάδες αναμετρήθηκαν αρχικά στο Κλειστό «Μάκης Λιούγκας» στη Γλυφάδα, όπου ο Ολυμπιακός έκανε το πρώτο του βήμα για την κατάκτηση του πρώτου νταμπλ της ιστορίας του νικώντας με σκορ 74-37. Στο Κλειστό της Λεωφόρου ο Παναθηναϊκός απέτυχε να κερδίσει το χαμένο έδαφος αφήνοντας τις «ερυθρόλευκες» να κατακτήσουν (με σκορ 38-50) τον τίτλο του Πρωταθλητή Ελλάδος για την περίοδο 2015-16.

## Διάγραμμα Β', Γ', Δ' Φάσεων




## Τελική Κατάταξη
Το Πρωτάθλημα Ελλάδος για την περίοδο 2015-16 κατέκτησε για πρώτη φορά στην ιστορία του ο Ολυμπιακός Σ.Φ. Πειραιώς. Δεδομένου ό,τι το νεοσύστατο τμήμα των «ερυθρολεύκων» προήλθε από απορρόφηση της Α.Ε. Σουρμένων-Ελληνικού, ουσιαστικά αποτελεί το τρίτο συνεχόμενο νταμπλ για το βασικό κορμό των αθλητριών της ομάδας. Η κατάκτηση του τροπαίου επήλθε χωρίς να υποστεί ο Ολυμπιακός καμία ήττα, ενώ την ίδια χρονιά σφράγισε την κυριαρχία του κατακτώντας και το Κύπελλο Ελλάδος.

Τα Play-Offs έφεραν μία αλλαγή στην τελική κατάταξη, με τον Αθηναϊκό να σκαρφαλώνει στην 3η θέση πάνω από τον Π.Α.Ο.Κ. που είχε εξασφαλίσει τη θέση αυτή στην κανονική περίοδο.

Τον υποβιβασμό στην Α2 Εθνική γνώρισαν ο Ιπποκράτης Κω, ο οποίος αντιμετώπισε σοβαρά διοικητικά και οικονομικά προβλήματα στη διάρκεια της χρονιάς, και ο Άρης Πετρούπολης, ο οποίος δεν σημείωσε καμία νίκη.

Θεωρητικά, μέχρι πέντε ομάδες που συμμετείχαν τη χρονιά αυτή στην Α1 Εθνική - με σειρά προτεραιότητας που ορίζει η θέση τους στην τελική κατάταξη - είχαν δικαίωμα συμμετοχής στο EuroCup Γυναικών της περιόδου 2016-17, από τη στιγμή που θα κατέβαλαν ένα χρηματικό ποσό και που οι εγκαταστάσεις τους θα πληρούσαν κάποια ελάχιστα κριτήρια μεγέθους και ποιότητας. Τελικά στη δεύτερη τη τάξει διοργάνωση της FIBA Europe δήλωσε συμμετοχή ο Ολυμπιακός, σηματοδοτώντας την επιστροφή των ελληνικών ομάδων στις εκτός συνόρων διοργανώσεις  για πρώτη φορά μετά την περίοδο 2011-12.















## Σημειώσεις
* Στη δεύτερη αγωνιστική ο Ολυμπιακός κέρδισε τον Άρη Πετρούπολης με σκορ 115-36. Οι 115 πόντοι που πέτυχε η ομάδα του Πειραιά αποτελούν την πέμπτη καλύτερη επίδοση στην Α1 Εθνική την τελευταία δεκαετία. Σε ό,τι αφορά την τελική διαφορά των 79 πόντων, αποτελεί επίσης την πέμπτη  μεγαλύτερη της κατηγορίας τη δεκαετία που προηγήθηκε.
* Τον άτυπο τίτλο του «Πρωταθλητή Χειμώνα» κατέκτησε αήττητος ο Ολυμπιακός. Μετά την λήξη του πρώτου γύρου στα στατιστικά προηγούνταν οι: Λικέντρα Τζόνσον στην Αξιολόγηση (Ολυμπιακός), Αμέλια Σίμονς και Τζάναε Σμιθ στους Πόντους (Τερψιθέα και Λευκάδα αντίστοιχα), Ακίλα ΜακΝτόναλντ στα Ριμπάουντ (Τερψιθέα) και Όλγα Χατζηνικολάου στις Ασίστ (Ολυμπιακός). Ξεχώρισε επίσης το πολύ υψηλό ποσοστό ευστοχίας της Νταϊάνα Ντέλβα στα δίποντα (85% - Παναθηναϊκός).
* Το πρώτο ντέρμπι μεταξύ Παναθηναϊκού και Ολυμπιακού στην ιστορία της Α1 Εθνικής έλαβε χώρα στις 24 Οκτωβρίου 2015 στην έδρα των «πρασίνων». Νικητής αναδείχθηκε ο Ολυμπιακός με σκορ 61-66.
* Στη διάρκεια της χρονιάς παρατηρήθηκε μόλις μία αλλαγή προπονητή, που έλαβε χώρα στην ομάδα του Παναθηναϊκού στο δεύτερο γύρο.
* Στον τελευταίο τελικό - όπου ο Ολυμπιακός επικράτησε στην έδρα του Παναθηναϊκού - σημειώθηκε λόγω έντασης διακοπή 45 λεπτών. Ο αγώνας ολοκληρώθηκε με άδειες κερκίδες και χωρίς να γίνει απονομή. Ακολούθως ο Παναθηναϊκός τιμωρήθηκε με ποινή τριών αγωνιστικών κεκλεισμένων των θυρών στο επόμενο Πρωτάθλημα.
* Η Ε.ΦΙ.Π. (Επιτροπή Φιλάθλου Πνεύματος) αποφάσισε τη στέρηση της φιλάθλου ιδιότητάς της προπονήτριας του Ολυμπιακού, Ελένης Καπογιάννη, για δύο μήνες ύστερα από δηλώσεις της στην εφημερίδα «Φως των Σπορ» μετά την κατάκτηση του Κυπέλλου Ελλάδος, οι οποίες κρίθηκαν ανάρμοστες.

## Παραπομπές


## Εξωτερικοί σύνδεσμοι

* «Βαθμολογία & Αποτελάσματα» , πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* «Ειδική Προκήρυξη Πρωταθλήματος Α1 Εθνικής Κατηγορίας Γυναικών 2015-2016», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 



2015 2016
Πρωταθλημα Ελλαδος Α1 Γυναικών 2015 2016
Πρωταθλημα Ελλαδος Α1 Γυναικών 2015 2016